Războiul pro şi contra imunizării copiilor a luat amploare după declaraţiile recente ale premierului Tudose i-a calificat drept iresponsabili pe părinţii care refuză imunizarea micuţilor şi s-a pronunţat pentru obligativitatea prin lege a vaccinării.

Actriţa Ani Creţu a pornit un adevărat război împotriva guvernanţilor care dau legi în sănătate, potrivit click.ro. După ce premierul Mihai Tudose a criticat miercuri în termeni foarte duri refuzul unor părinţi de a-şi vaccina copiii, vorbind chiar despre decăderea din drepturile părinteşti, Ani Creţu îl somează să se vaccineze el, în public, cu toate vaccinurile pe care le pretinde pentru copii.

Iată mai jos textul declaraţiei:

„Ani Creţu, mama a unui copil de 4 ani şi 4 luni, îi cer Primului Ministru al României din acest moment, Mihai Tudose, să revină asupra Declaraţiei publice a domniei sale în ceea ce priveşte vaccinarea, legea obligativităţii şi decăderea din drepturile părinteşti pentru refuzul părinţilor de a-şi vaccina copiii.

Declaraţia domniei voastre încalcă toate drepturile pe care Constituţia României mi le oferă! Declaraţia domniei voastre mă lezează în mod direct şi instigă la vânătoare de „nesupuşi“, ceea ce contravine fiinţei umane, a dreptului de a dispune de mine însămi şi de a-mi exercita datoria de părinte!

În primul rând: va decad EU din funcţia de Premier al ţării MELE! Sunteţi în acea funcţie pentru că eu am votat! Nu contează PE CINE am votat! EU am votat! Dvs. sunteţi acolo pentru un timp determinat. Eu sunt cetăţean român pentru că m-am născut român. Eu v-am ales pe Dvs. şi nu Dvs. pe mine!

Copilul MEU este al MEU al meu în totalitate până la 18 ani, după care îşi aparţine sieşi! Eu l-am primit în DAR de la Dumnezeu. Fiinţa umană nu aparţine nimănui în afară de părinţi, nicidecum unei „entităţi“ numită statul! (scris cu litere mici), căci el există prin mine, prin noi, cetăţenii acestei ţări!!! Statul NU este un uter comun, o mamă surogat ce ne dă copiii spre creştere! Copilul aparţine celor care îl iubesc, îl apără, îl hrănesc - părinţilor lui!!! Primul ministru NU poate confisca o fiinţă umană căci fiinţa umană este liberă (vezi Drepturile Omului). Primul ministru NU are dreptul să se pronunţe în privinţa mea ca părinte, întrucât el nu este abilitat să vorbească despre asta! Primul ministru are obligaţii şi NU drepturi.

Are obligaţia să îmi asigure siguranţa individuală şi naţională.

Are obligaţia să îmi asigure independenţa naţională.

Are obligaţia de a proteja cetăţenii României şi graniţele acesteia.

Are obligaţia de a respecta Constituţia ţării care este „Biblia“ oricărui stat de drept (iar declaraţia publică a domniei voastre o încalcă grav).

Are obligaţia să îmi ofere un sistem sanitar decent, demn de o ţară capitalistă.

Are TOATE obligaţiile din lume, dar nu drepturi!

Are obligaţia să facă toate demersurile, cu toate resursele şi cu toate organismele abilitate să asigure investigaţii şi tratamente copiilor României!!! (vezi copiii cu alergii - în afara de IgE total, test nespecific şi Prick test - NU EXISTĂ GRATUITATE! În România NU se ştie nici numărul aproximativ al copiilor cu alergii căci NU există posibilitatea părinţilor să investigheze acest lucru!!!!).

Pentru că sistemul de sănătate al ţării NU permite, nu facilitează investigaţii GRATUITE în vederea stabilirii numărului cât mai aproape de adevăr al copiilor alergici, îl somez pe dl Premier Mihai Tudose să îşi retragă afirmaţiile întrucât, în vederea exercitării actului vaccinal, pacientul TREBUIE să fie clinic sănătos - fără atopie (alergie).

În al doilea rând, sunt părinte de copil ce încă suferă de efecte post vaccinale. Efectele au apărut după vaccinul de la 2 luni când, fie nu s-a dorit, fie nu s-a ştiut (ceea ce nu scuză gravitatea faptului ) a fost „diagnosticat“ eronat cu reflux gastro-esofagian, a primit tratament eronat cu antibiotice şi Motillim pe care l-am cumpărat din afara ţării, la recomandarea medicilor ( ATENŢIE - Motilliun - medicament interzis sub vârsta de 1 an - a se vedea însăşi declaraţia dr. Mihai Craiu de la dezbaterea publică din 11 mai 2017 pentru proiectul de lege cu privire la obligativitatea vaccinarii). Faptul a fost repetat şi la vârsta de 4 luni - aceleaşi reacţii - tratamentul a continuat - diagnostic infirmat prin testare specifică abia la vârsta de 4 luni şi 3 săptămâni.

Situaţia copilului meu a scăpat de sub control după vaccinarea cu ROR la vârsta de 1 an şi 2 luni, urmată de 10 luni jumătate de diarei cronice, apariţia intolerantelor şi a alergiilor.

Diferenţa între mine şi Primul Ministru actual este ca EU ŞTIU ce vorbesc! Dumnealui NU!

Menţionez ca am cheltuit şi încă mai cheltui sume enorme pentru refacerea copilului şi îi cer să mă ajute! Să îmi dea bani de la dumnealui în cazul în care îi pasă atât de mult de copiii acestei ţări! Copilul meu este şi el copilul acestei ţări! Copiii voştri, dragi români, sunt copiii acestei ţări! Ţara noastră, România, NU este STATUL! Statul este o entitate care are nevoie de noi toţi ca să existe. Dacă noi nu o recunoaştem, ea nu există.

Îmi iubesc ţara! Îmi iubesc enorm ţara! Dar cei care se afla în fruntea ei, cei pe care NOI i-am pus să fie acolo, NU ne iubesc.

Copilul meu este un copil vaccinat. Şi asta îmi este singurul regret în cei 38 de ani si jumătate de viaţa! Eu nu mă tem de copiii nevaccinaţi şi nu îi consider un pericol pentru mine şi copilul meu. Altfel, vaccinarea devine o utopie!

Domnule Prim-Ministru al României, vă solicit să îmi răspundeţi la următoarea întrebare : dacă dumneavoastră aveţi încredere în actul vaccinal (vaccin), de ce vă temeţi de nevaccinaţi ? Riscaţi să faceţi o formă uşoară a unei boli a copilăriei.

A propos: dvs, Domnule Ministru, v-aţi vaccinat?!? La adulţi, forma de rujeolă este una gravă.

Aştept vaccinarea dumneavoastră în PUBLIC, după care vă dăm voie să aveţi opinii despre acest subiect!

Tema dumneavoastră cu privire la această problemă este următoarea: Vă cer să răspundeţi public care şi UNDE este publicată procedura/protocolul medical prin care un medic poate deosebi:

- o diaree cauzată de vaccinare şi una fără legătura cu vaccinarea, având în vedere că diareea este un efect advers al vaccinării, trecut pe prospecte.

- o alergie cauzată de vaccinare

- o meningită cauzată de vaccinare

- deces cauzat de vaccinare

Până atunci, va rog frumos, domnule Prim-Ministru Mihai Tudose să va faceţi datoria pe care o aveţi de când aţi primit acest fotoliu!

Ani Creţu - mamă".

Premierul Tudose: „Părinţi iresponsabili - şi îmi asum cuvintele“

Pe 28 iulie, într-un interviu acordat postului naţional de radio, premierul Mihai Tudose a declarat că situaţia actuală din România ar impune introducerea vaccinării obligatorii a copiilor. „Sunt şi vaccinuri care se adresează unor boli care sunt transmisibile. Deci, acel părinte nu-şi pune în pericol doar copilul lui, ci întreaga comunitate. Pe tot ceea ce înseamnă civilizaţie europeană nord-atlantică sau centru, trebuie să fie peste 95% din copii vaccinaţi. Iertaţi-mă, când noi stăm în jur de 50%, suntem departe de lumea civilizată", a explicat şeful Executivului.

Premierul Tudose a admis că problema vaccinării la nivel naţional este una „complexă“. „Pe de o parte, la un capăt al problemei se află sincopele în aprovizionarea cu vaccinuri. Apoi, am constatat că şi atunci când sunt, nu au ajuns toate în timp util în toată ţara. Apoi, după ce au ajuns în toată ţara, atunci când au ajuns, nu toată lumea din sistemul de sănătate publică s-a preocupat suficient de bine să fie şi copiii vaccinaţi şi în ultimă speţă, au fost acei părinţi iresponsabili - şi îmi asum cuvintele - care, invocând diverse pretexte sau diverse convingeri, au considerat copiii lor nu trebuie vaccinaţi. Deci o lege a vaccinării poate începe cu a asigura stocurile necesare, cum v-am spus, şi mi-am asumat şi ca proiect al guvernului, dar şi ca proiect personal, revigorarea şi reinventarea, dacă vreţi, a Institutului Cantacuzino, să producem şi noi vaccinurile noastre“.

Recent, un raport al Ministerului Sănătăţii relevă faptul că peste 200.000 de copii8 cu vârste între 9 luni şi 9 ani sunt nevaccinaţi împotriva rujeolei. Organizaţia Mondială a Sănătăţii a inclus România între cele cinci ţări care însumează la nivel global peste 80% din numărul de îmbolnăviri de rujeolă.

În acest moment, în legislaţia din România nu există nicio prevedere care să oblige sau să interzică părinţilor să-şi vaccineze copiii. Ministrul Sănătăţii, Florian Bodog, a declarat că în viitoarea lege a sănătăţii care este acum în deabatere există astfel de obligaţii şi există prevăzut faptul că părintele care semnează că nu îşi vaccinează copilul îşi asumă toată responsabilitatea.

Refuzul vaccinării va duce la reizbucnirea epidemiilor

În contexul creşterii considerabile a numărului de îmbolnăviri ca urmare a bolilor infecţioase pediatrice, la care se adaugă rata din ce în ce mai scăzută a acoperirii vaccinale în România, sub 75 %, medicii infecţionişti atenţionează asupra implicaţiilor ce pot apărea. Ei spun că publicul înţelege din ce în ce mai greu necesitatea vaccinării pentru că nu mai vede în ziua de astăzi secgele ale bolilor infecţioase grave precum poliomielita, tocmai datorită vaccinării eficiente, efectuate în ultima jumătate de secol.

„Este extrem de important ca oamenii să aibă acces permanent la informaţii corecte şi fundamentate ştiinţific atunci când vine vorba despre vaccinuri şi vaccinare. Activitatea de vaccinare, componentă prioritară a sistemului de sănătate, trebuie explicată oamenilor astfel încât ei să înţeleagă că în absenţa ei sănătatea copiilor şi siguranţa naţională sunt puse în pericol“, a declarat prof. univ. dr. Alexandru Rafila, preşedinte al Societăţii Române de Microbiologie, membru în Comitetul permanent al Biroului regional al OMS Europa.

Potrivit medicilor infecţionişti, vaccinul este cel mai sigur instrument prin care s-a reuşit eradicarea şi eliminarea unor boli infecţioase transmisibile grave. Altă măsură de prevenţie nu există, iar scăderea acoperirii vaccinale va duce cât de curând la atingerea unei mase critice care ne va sili să dăm piept cu epidemii ale unor boli transmisibile de care ne credeam scăpaţi.

Efecte secundare ale vaccinării

Unul dintre cele mai vehiculate mituri referitoare la vaccinuri este că acestea conţin mercur, o substanţă periculoasă pentru organism. Vaccinurile conţin un derivat din mercur – thiomersal – dar nu există până în prezent dovezi care să arate că această substanţă reprezintă risc pentru organism.

Nici între vaccinare şi autism nu există nicio legătură, dau asigurări specialiştii. Experţii afirmă că, în 1998, a existat un studiu în care era prizentat o legătură între autism şi vaccinul împotriva rubeolei. Publicarea acestui studiu a creat panică în rândul populaţiei, dar nu au existat dovezi palpabile care să dovedească că vaccinul împotriva rubeolei chiar ar duce la apariţia autismului.

Vaccinurile au o serie de efecte secundare minore de cele mai multe ori: durere, edem, înroşirea zonei unde s-a introdus serul, diaree sau febră uşoară.

Reacţia adversă severă la vaccin poate fi cauzată chiar de antigenul vaccinului sau de altă componentă a vaccinului cum ar fi materialul de cultură ceşlulară, stabilizator, conservant sau antibiotic utilizate pentru a inhiba creşterea bacteriilor. Reacţiile alergice severe pot pune în pericol viaţa, dar, din fericire, acestea sunt foarte rarae – sub 1 la 1 milion de doze. Riscul de reacţie alergică poate fi minimizat prin programe de screening bine organizate, efectuate înainte de vaccinare.

Citeşte şi